มันนี่ทูเดย์
เอ็มเอสไอจี เปิดโครงการอู่คุณภาพ
18 ก.ย. 2558

เอ็มเอสไอจี เปิดโครงการอู่คุณภาพ
นายรัฐพล กิติศักดิ์ไชยกุล กรรมการผู้อำนวยการ บริษัท เอ็ม เอส ไอ จี ประกันภัย (ประเทศไทย) เปิดเผยว่า บริษัทเริ่มโครงการอู่คุณภาพ หรือ My Garage ร่วมมือกับอู่พันธมิตร อย่างเช่นกรณีเกิดความเสียหายหนัก เมื่อลูกค้านำรถยนต์เข้าซ่อมกับอู่ในโครงการ หลังจากซ่อมเสร็จเรียบร้อยแล้ว บริษัทจะส่งรถเข้าเช็กกับศูนย์บริการก่อนส่งมอบให้แก่ลูกค้า ส่วนอู่จะแจ้งสถานะการซ่อมให้กับลูกค้าผ่านทางไลน์ หรืออีเมลสม่ำเสมอ หากลูกค้ามีความประสงค์ กรณีอู่ซ่อมล่าช้าหรือผิดนัดลูกค้าอันเนื่องมาจากความรับผิดชอบของอู่ ลูกค้าจะได้รับเงินชดเชยวันละ 1,000 บาท โดยปีนี้มีอู่นำร่องประมาณ 15-20 อู่ ในเขตกรุงเทพฯ
ยอดผู้สมัคร กอช. 2.6 แสนราย 
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ยอดผู้สมัครกองทุนการออมแห่งชาติ (กอช.) ล่าสุด นับตั้งแต่วันเปิดกองทุน 20 ส.ค.-15 ก.ย. หรือประมาณ 3 สัปดาห์ มีจำนวน 268,289 ราย มียอดเงินฝากรวม 249 ล้านบาท โดยเป็นการเปิดบัญชีผ่านธนาคารเพื่อการเกษตรและสหกรณ์การเกษตร (ธ.ก.ส.) จำนวน 189,080 ราย ยอดออม 179 ล้านบาท ธนาคารออมสิน จำนวน 61,637 ราย ยอดออม 46 ล้านบาท และธนาคารกรุงไทย 17,572 ราย ยอดออม 24 ล้านบาท โดยนายกรัฐมนตรีได้กำชับให้ธนาคารทั้งสามแห่งเร่งประชาสัมพันธ์ข้อมูลกองทุนและสิทธิประโยชน์ต่างๆ ให้ประชาชนทราบอย่างต่อเนื่อง เพื่อร่วมกันสร้างหลักประกันเงินบำนาญสำหรับตนเอง